Page:Ludus Coventriae (1841).djvu/317

 Whele and pylle! whele and pylle! Comyth to halle ho so wylle. Ho was that?

Here xal the woman come to Jewys and seyn,

Prima ancilla. What, serys, how take ȝe on with this man? Se ȝe not on of hese dysciplys how he beheldyth ȝou than. Here xal the tother woman seyn to Peter,

Secunda ancilla. A! good man me semyth be the, That thou on of hese dysciplys xulde be. Petrus. A! woman, I sey nevyr er this man, Syn that this werd fyrst began. Et cantabit gallus.

Prima ancilla. What? thou mayst not sey nay, thou art on of hese men, Be thi face wel we may the ken. Petrus. Woman, thou seyst amys of me; I know hym not; so mote I the. Primus Judæus. A! fela myn, wel met, For my cosynys ere thou of smet; Whan we thi mayster in the ȝerd toke, Than alle thi ffelawys hym forsoke; And now thou mayst not hym forsake, For thou art of Galylé, I undyrtake. Petrus. Sere, I knowe hym not, be hym that made me! And ȝe wole me beleve ffor an oth, I take record of alle this compayné,  That I sey to ȝow is soth. ''Et cantabit gallus. And than Jhesus xal lokyn on Petyr, and Petyr xal wepyn, and than he xal gon out and seyn,''